				|

		52012PC0277

			Javaslat AZ EURÓPAI PARLAMENT ÉS A TANÁCS RENDELETE a halászati erőforrások közös halászati politika alapján történő védelméről és fenntartható kiaknázásáról szóló 2371/2002/EK tanácsi rendelet módosításáról /* COM/2012/0277 final - 2012/0143 (COD) */

			   	INDOKOLÁS
1.           A JAVASLAT HÁTTERE
A halászati erőforrások közös halászati
politika alapján történő védelméről és fenntartható kiaknázásáról
szóló 2371/2002/EK tanácsi rendelet[1]
17. cikke (2) albekezdésének első albekezdése a tagállamok 12 tengeri
mérföld széles part menti sávja (felségvizek) tekintetében eltérést állapít meg
a szóban forgó rendelet 17. cikkének (1) bekezdésében az uniós halászhajók
uniós vizekhez és erőforrásokhoz való egyenlő hozzáférésére vonatkozó
szabály alól, lehetővé téve, hogy a tagállamok bizonyos hajók számára
korlátozzák az említett övezetbe való belépést. A tagállamok által a fenti
eltérés alapján életbe léptetett hozzáférési korlátozások csökkentették a
biológiai szempontból legérzékenyebb területek halászati terhelését, és hozzájárultak
a kisüzemi part menti halászati tevékenységek gazdasági stabilitásához.
Az eltérés hatálya 2003. január 1-jétől
2012. december 31-ig tart. A közös halászati politikáról szóló új rendeletre
irányuló javaslat[2]
6. cikkének (2) bekezdése rendelkezik a 12 tengeri mérföldes tengersávra
vonatkozó hozzáférési rendszer folytatásáról. Amennyiben a KHP reformja nem
zárul le 2012 végéig, a 12 tengeri mérföldes sávra vonatkozó hozzáférési
rendszer érvényességét korlátozott időtartamra, a közös halászati
politikáról szóló új, európai parlamenti és tanácsi rendelet hatálybalépéséig
meg kell hosszabbítani annak érdekében, hogy a halászati tevékenységek végzése
2013. január 1-jétől zökkenőmentesen folytatódhasson.
A Bizottság a 2371/2002/EK tanácsi rendelet
17. cikke (2) bekezdése második albekezdésének megfelelően jelentést[3] terjesztett az Európai
Parlament és a Tanács elé a tagállamok 12 tengeri mérföld széles parti vizein
belül található erőforrásokhoz való hozzáférésről. A jelentés
megállapítja, hogy a hozzáférési rendszer rendkívül stabil, és 2002 óta
megfelelően működik.
2.           KONZULTÁCIÓ AZ ÉRDEKELTEKKEL; HATÁSVIZSGÁLAT
A javaslat egy már meglévő – a
2371/2002/EK rendelet 17. cikkének (2) bekezdésében megállapított – hozzáférési
rendszer érvényességének korlátozott időre szóló meghosszabbítására
vonatkozik. A közös halászati politikáról szóló új rendeletre irányuló javaslat
– amelyet a SEC(2011)891 számú hatásvizsgálati összefoglaló is érint – 6.
cikkének (2) bekezdése rendelkezik a hozzáférési rendszer 2022. december 31-ig
történő meghosszabbításáról.
Ezért az érdekelt felekkel folytatott konzultációra és új
hatásvizsgálatra nem volt szükség.
3.           A JAVASLAT JOGI ELEMEI
·      A javaslat összefoglalása
Az intézkedés fő célja a 2371/2002/EK
rendelet 17. cikkének (2) bekezdésében megállapított hozzáférési rendszer
megszűnésének az elkerülése arra az esetre, ha a közös halászati
politikáról szóló európai parlamenti és tanácsi rendelet elfogadása és
hatálybalépése 2012. december 31-ig nem történik meg.
·      Jogalap
Az Európai Unió működéséről szóló
szerződés 43. cikkének (2) bekezdése.
·      A szubszidiaritás elve
A javaslat az Unió kizárólagos hatáskörébe
tartozik.
·      Az arányosság elve
A javaslat egy, a 2371/2002/EK rendelettel már
megállapított intézkedés érvényességének korlátozott időre szóló
meghosszabbítására vonatkozik, ezért az arányosság elvével kapcsolatban nem
merül fel aggály.
·      A jogi aktus típusának megválasztása
Javasolt aktus: európai parlamenti és tanácsi
rendelet.
Más jogi aktus nem felelne meg a
következők miatt: rendelet csak rendelettel módosítható.
4.           KÖLTSÉGVETÉSI VONZATOK
Ennek az intézkedésnek nincsenek az uniós költségvetés
kiadásait növelő vonzatai.
2012/0143 (COD)
Javaslat
AZ EURÓPAI PARLAMENT ÉS A TANÁCS
RENDELETE
a halászati erőforrások közös halászati
politika alapján történő védelméről és fenntartható kiaknázásáról
szóló 2371/2002/EK tanácsi rendelet módosításáról
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak 43. cikke (2)
bekezdésére,
tekintettel az Európai Bizottság
javaslatára,
a jogalkotási aktus tervezetének a nemzeti
parlamentek számára való megküldését követően,
tekintettel az Európai Gazdasági és Szociális
Bizottság véleményére[4],

rendes jogalkotási eljárás keretében,
mivel:
(1)          Az uniós halászhajók számára
a közös halászati politika szabályai szerint egyenlő hozzáférést kell
biztosítani az uniós vizekhez és erőforrásokhoz.
(2)          A halászati erőforrások
közös halászati politika alapján történő védelméről és fenntartható
kiaknázásáról szóló, 2002. december 20-i 2371/2002/EK tanácsi rendelet[5] eltérést állapít meg az
egyenlő hozzáférésre vonatkozó szabály alól oly módon, hogy a tagállamok
számára engedélyezi, hogy a partjaiktól számított 12 tengeri mérföldön belüli
vizeken bizonyos hajók számára korlátozzák a halászati tevékenységet.
(3)          A Bizottság 2011. július
13-án a 2371/2002/EK tanácsi rendeletnek megfelelően jelentést[6] terjesztett az Európai
Parlament és a Tanács elé a tagállamok 12 tengeri mérföld széles parti vizein
belül található halászati erőforrásokhoz való hozzáférésről; a
jelentés arra a megállapításra jutott, hogy a hozzáférési rendszer rendkívül
stabil, és 2002 óta megfelelően működik.
(4)          A szóban forgó övezeten belül
található erőforrásokhoz való hozzáférést korlátozó hatályos szabályok
fokozták az állományvédelmet azáltal, hogy a halászati erőkifejtést
korlátozták az uniós vizek legérzékenyebb részén. E szabályok ezenkívül
megőrizték azokat a hagyományos halászati tevékenységeket, amelyek
fontosak bizonyos part menti közösségek társadalmi és gazdasági fejlődéséhez.
(5)          Az eltérés 2003. január 1-jén
lépett hatályba és 2012. december 31-én jár le. Érvényességét indokolt
meghosszabbítani a közös halászati politikáról szóló új, európai parlamenti és
tanácsi rendelet[7]
elfogadásáig.
(6)          A
2371/2002/EK rendeletet ezért ennek megfelelően módosítani kell,
ELFOGADTÁK EZT A RENDELETET:
1. cikk
A 2371/2002/EK rendelet 17. cikke (2)
bekezdésének első albekezdése helyébe a következő szöveg lép:
„(2) A parttól
számított 12 tengeri mérföldön belülre eső, a tagállamok felségterületéhez
vagy joghatósága alá tartozó vizeken a tagállamok felhatalmazást kapnak, hogy
2013. január 1-jétől 2014. december 31-ig a halászati tevékenységet azokra
a halászhajókra korlátozzák, amelyek hagyományosan azokon a vizeken halásznak
az érintett partvidéken lévő kikötőkből kiindulva anélkül, hogy
megsértenék a más tagállam lobogója alatt közlekedő uniós halászhajókra
vonatkozó, a tagállamok között meglévő szomszédi viszony alapján létrejött
megállapodásokat és az I. mellékletben felsorolt egyezményeket, amelyek minden
tagállam vonatkozásában rögzítik azokat a földrajzi övezeteket a más tagállamok
parti övezetében, ahol halászati tevékenységet folytatnak, valamint az érintett
halfajokat.”
2. cikk

Ez a rendelet az Európai Unió Hivatalos Lapjában való kihirdetését
követő hetedik napon lép hatályba.
Ezt a rendeletet
2013. január 1-jétől kell alkalmazni.
Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, -án/-én.
az Európai Parlament részéről                      a
Tanács részéről
az elnök                                                          az
elnök
[1]               HL L 358., 2002.12.31., 59. o.
[2]               COM(2011) 425.
[3]               COM(2011) 418.
[4]               HL C […]., […], […]. o.
[5]               HL L 358., 2002.12.31., 59. o.
[6]               COM(2011) 418.
[7]               COM(2011) 425.